DOBBEL-GLEDE: Mohamed Elyounoussi (i venstre billedkant) feirer cuptriumfen sammen med resten av FC Basel-spillerne etter 3-0-seieren over FC Sion i Geneve. Foto: Fabrice Coffrini AFP

«Moi» Elyounoussi tok «the double» med Basel: – Klart det blir lagt merke til

(Basel-Sion 3-0) Først tok de ligagullet. Så torsdag ble det også cupmesterskap. Mohamed Elyounoussi (22) samler trofeer med Basel.

Oppdatert 25. mai 2017

Artikkelen er over tre år gammel

«Moi» og hans lagkamerater vant torsdag hele 3-0 i cupfinalen mot Sion.

I serien vant de med 15 poengs forsprang til toer Young Boys. Det var Basels 20. ligagull.

– Vi møtte et lag som har spilt 13 cupfinaler uten å tape en eneste en. Vi skrev historie, sier Elyounoussi til VG.

– Det er fantastisk å få lov til å være med på dette. Jeg gikk til Basel for å vokse som fotballspiller, og det har gjort, og samtidig fått med meg to titler, sier østfoldingen.

Les også: Lagerbäck tok feil av Tarik og Moi

Med suksessen i Basel har Elyounoussi blitt knyttet til klubber både i England og Tyskland, men det vil han ikke snakke om nå:

– Nå vil jeg bare nyte dette.

– Men det kan skje noe?

– Det er klart at dette blir lagt merke til, sier han beskjedent.

Torsdag kom «Moi» ikke på scoringslisten, men han var involvert i Basels første mål.

Det er nå snart ett år siden Molde solgte spissjuvelen til Basel for nærmere 30 mill. kroner.

Les også: «Familiebedriften» Elyounoussi leder i Sveits og Hellas

Basel spilte også Champions League denne sesongen, men ble der sist i gruppen sin. Nå er klubben igjen klar for Champions League.

I ligaen noterte «Moi» seg for ti mål. Han sanket flest målpoeng av samtlige Basel-spillere.

Torsdag sendte veteranen Matias Emilio Delgado Basel i føringen to minutter etter pause. Elyounoussi satte i gang en lynkjapp kontring etter en feil av Sions Pa Modou, sendte ballen videre til Doumbia, før Delgado scoret.

Les også: «Moi» til Basel for nærmere 30 mill. kroner

Adama Traoré økte til 2-0 i det 61. minutt, mens Michael Lang punkterte kampen med sin 3-0-scoring i det 89. minutt.

Delgado blir av avisen Blick kåret til banens bestemann.

– Vi hadde forventet tøffere motstand, sa Renato Steffen til SRF etter kampen.

– Vi beviser at vi er et bedre lag, sa Michael Lang.

Den store samtaleemnet på forhånd var altså at Sion hadde spilt 13 cupfinaler uten å tape. Torsdag kom det første finalenederlaget.

Publisert: 25.05.17 kl. 18:46 Oppdatert: 25.05.17 kl. 20:03

Mer om Internasjonal fotball